**Ministru kabineta noteikumu projekta**

**„Grozījumi Ministru kabineta 2010.gada 26.janvāra noteikumos Nr.77 „Noteikumi par sporta speciālistu sertifikācijas kārtību un sporta speciālistam noteiktajām prasībām”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Sporta likuma 20.panta trešā daļa un nepieciešamība precizēt sporta speciālistu sertifikācijas kārtību un prasības, kas noteiktas sporta speciālistam, lai iegūtu tiesības strādāt sporta jomā.
2. Nepieciešamība nodrošināt Valsts kontroles veiktās likumības revīzijas Nr.5.1-2-21/2009 „Valsts budžeta līdzekļu sportam administrēšanas atbilstība normatīvo aktu prasībām Izglītības un zinātnes ministrijā” 15.ieteikuma (izvērtēt iespēju sadarbībā ar sporta jomā iesaistītajām organizācijām izveidot tādu sporta speciālistu reģistru, kurā tiktu apkopota informācija par visām tām personām, kuras ir tiesīgas darboties sporta jomā) ieviešanu.
 |
| 2. | Pašreizējā situācija un problēmas | Saskaņā ar Sporta likuma 20.panta trešo daļu sporta speciālistu sertifikāciju veic biedrība „Latvijas Sporta federāciju padome”, atbilstoši sporta speciālistu sertifikācijas prasībām Ministru kabineta noteiktajā kārtībā. Minētā kārtība un sporta speciālistu sertifikācijas maksa (saskaņā ar Sporta likuma 20.panta ceturto daļu) ir noteikta Ministru kabineta 2010.gada 26.janvāra noteikumos Nr.77 „ Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – Noteikumi). Saskaņā ar Noteikumu 5.punktu sporta speciālistu sertifikāciju biedrības „Latvijas Sporta federāciju padome” vārdā veic Sporta speciālistu sertifikācijas komisija (turpmāk – Komisija) septiņu personu sastāvā. Komisija ir aicinājusi Izglītības un zinātnes ministriju (turpmāk – ministrija), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, izvērtēt nepieciešamību atbilstoši pastāvošajiem apstākļiem un situācijai aktualizēt sporta speciālistu sertifikācijas kārtību.Noteikumu 6.3.apakšpunktā noteiktā prasība, ka pretendējot uz A, B un C kategorijas sporta speciālista sertifikātu, komisijā jāiesniedz darba devēja apstiprinātu pārskatu par profesionālo darbību sporta jomā par pēdējiem pieciem gadiem (turpmāk – pārskats), praktiski neīstenojas attiecībā uz C kategorijas sertifikāta pretendentu, jo sporta speciālists nav tiesīgs bez sertifikāta strādāt sporta jomā un vadīt sporta treniņus (nodarbības), attiecīgi arī pretendējot uz C kategorijas sertifikātu prasība iesniegt pārskatu nav nepieciešama.Noteikumu 6.6. un 23.7. apakšpunktos noteikta prasība, ka sertificējamais (resertificējamais) sporta speciālists komisijā iesniedzot iesniegumu tam pievieno divas fotogrāfijas. Ņemot vērā to, ka ne pieņemot lēmumu par attiecīgās kategorijas sertifikāta izsniegšanu vai atteikumu izsniegt sertifikātu, kā arī sagatavojot un izsniedzot sertificētajam (resertificētajam) sporta speciālistam sertifikātu (Noteikumu 1.pielikums), komisijai nav nepieciešams izmantot noteikumu 6.6. un 23.7. apakšpunktos minēto iesniegumam pievienojamo dokumentu izmantošana, attiecīgi apakšpunkti ir svītrojami.Šobrīd Noteikumu regulējums nosaka, ka A kategorijas sporta speciālista sertifikātu piešķir personai, kura ieguvusi augstāko pedagoģisko izglītību, pēdējos piecus gadus strādājusi par sporta treneri un ir sagatavojusi komandas vai sportistus, kuri startējuši Latvijas izlases komandas sastāvā uz uzrādījuši rezultātus, kas atbilst augsta līmeņa rezultātu noteikšanas kritērijiem, t.i., startējuši Olimpiskajās spēlēs, pasaules un Eiropas čempionātos. Tai pat laikā ir sporta veidi (piemēram, aerobika) kuros minētā līmeņa sacensības nenotiek un kurus pārstāvošie augsta līmeņa sporta speciālisti (atbilstoši A kategorijas sporta speciālistam) vienlaikus ar darbību sporta veidā (vai bez tās), sagatavo metodiskos materiālus un vada metodiskās nodarbības visu kategoriju sporta speciālistiem, sagatavojot jaunos sporta speciālistus, bet šobrīd normatīvais regulējums neparedz iepriekš minētajiem sporta speciālistiem piešķirt A kategorijas sporta speciālista sertifikātu. Ievērojot minēto, attiecīgi papildināts Noteikumu 17.5.apakšpunkts. Noteikumu 14.punkts paredz četru kategoriju sertifikātus – A, B, C un D. Pirmo trīs (A, B un C) kategoriju sertifikāti pēc būtība ir uzskatāmi par sporta trenera sertifikātiem, jo tie dod tiesības patstāvīgi vadīt sporta treniņus (nodarbības). Savukārt D kategorijas ir uzskatāms par sporta instruktora sertifikātu, jo saskaņā ar Noteikumu 16.punktu persona, kura ir ieguvusi D kategorijas sertifikātu, ir (1) tiesīga sniegt atbalstu tiem, kas apmeklē sporta treniņus (nodarbības) vai apgūst profesionālās ievirzes sporta izglītības programmu, konsultējot un iesakot cilvēka organismam atbilstošas fiziskās slodzes, racionāli izmantojot sportu cilvēka veselības nostiprināšanai un saglabāšanai, kā arī sportiskās meistarības pilnveidošanai, kā arī (2) ir tiesīga vadīt sporta treniņus (nodarbības) saskaņā ar tādu personu izstrādātu sporta treniņu (nodarbību) plānu, kuras ir ieguvušas A, B vai C kategorijas sertifikātu, tikai šo personu īslaicīgas prombūtnes laikā. Tādejādi persona, kura ir ieguvusi D kategorijas sertifikātu, nav tiesīga patstāvīgi vadīt sporta treniņus (nodarbības). Atkārtoti izvērtējot D kategorijas sporta speciālista sertifikāta iegūšanai noteiktās prasības, kā arī iegūto kvalifikāciju, kas nav uzskatāma par pietiekamu sporta speciālista pilnvērtīgai un kvalitatīvai darbībai, kā arī ņemot vērā to, ka D kategorijas sertifikāta iegūšanai ir ļoti maz pretendentu (kopš 2010.gada 30.janvāra D kategorijas sertifikāts piešķirts tikai 11 personām), Komisija ir ierosinājusi svītrot D kategorijas sertifikāta iegūšanai noteikto tiesisko regulējumu, vienlaikus precizējot, ka A, B un C kategorijas sertifikāti ir sporta treneru sertifikāti. Saskaņā ar Noteikumu 7.11.apakšpunktu Komisija veido un uztur elektronisku sertificēto sporta speciālistu reģistru. Šobrīd šajā reģistrā netiek apkopota informācija par personām (sporta speciālistiem), kuras ir ieguvušas diplomu par augstāko pedagoģisko izglītību sporta studiju programmā un saskaņā ar Noteikumu 12.punktu ir tiesīgas bez sertifikāta strādāt sporta jomā un vadīt sporta treniņus (nodarbības) piecus gadus pēc diploma saņemšanas. Arī Valsts kontrole, veicot likumības revīziju Nr.5.1-2-21/2009 „Valsts budžeta līdzekļu sportam administrēšanas atbilstība normatīvo aktu prasībām Izglītības un zinātnes ministrijā”, ir uzdevusi ministrijai (15.ieteikums) izvērtēt iespēju sadarbībā ar sporta jomā iesaistītajām organizācijām izveidot tādu sporta speciālistu reģistru, kurā tiktu apkopota informācija par visām tām personām, kuras ir tiesīgas darboties sporta jomā. Ievērojot minēto, nepieciešams precizēt Sporta speciālistu reģistrā iekļaujamās informācijas saturu un iesniegšanas kārtību. Papildus minētam atbilstoši faktiskajai situācijai nepieciešams noteikt, ka Sertificēto sporta speciālistu reģistrs ir publiski pieejams biedrības „Latvijas Sporta federāciju padome” tīmekļa vietnē (www.lsfp.lv). Ievērojot to, ka Noteikumu 7.11.apakšpunktā noteiktās darbības „veido un uztur” ietver arī informācijas aktualizēšanu, svītrojams 7.14.apakšpunkts.Noteikumu 12.punkta regulējums paredz, ka sporta speciālists, kurš ieguvis diplomu par augstāko pedagoģisko izglītību sporta studiju programmā, ir tiesīgs bez sertifikāta strādāt sporta jomā un vadīt sporta treniņus (nodarbības) piecus gadus pēc diploma saņemšanas. Lai nodrošinātu sporta speciālistu uzraudzībai nepieciešamās informācijas apriti ziņas par iepriekš minētajiem sporta speciālistiem (vārds, uzvārds, diploma numurs, izdošanas datums) iekļaujamas sertificēto sporta speciālistu reģistrā, attiecīgi papildinot Noteikumu 12.punktu.Noteikumu 2.pielikumā, kurā uzskaitīti augsta līmeņa rezultātu noteikšanas kritēriji, noteiktas konkrētas sporta sacensību kategorijas. Ar 2010.gadu Starptautiskā Olimpiskā komiteja organizē Pasaules Jaunatnes olimpiādi, kuras sportiskais līmenis ir pielīdzināms attiecīgā sporta veida pasaules junioru čempionātam. Ievērojot minēto, attiecīgais sacensību saraksts ir papildināms ar Pasaules Jaunatnes olimpiādi.Lai aktualizētu augsta līmeņa rezultātu noteikšanas kritērijus, nepieciešams precizēt dalībnieku un komandu skaitu Noteikumu 2.pielikuma 3.punktā norādītajās sacensībās, kurās piedalās mazāk par astoņām valstīm. Ievērojot to, ka neolimpisko sporta veidu un disciplīnu saraksts, atbilstoši dažādiem starptautiskajās sporta organizācijās pieņemtajiem lēmumiem, tiek mainīts (kļūstot par olimpiskajiem sporta veidiem un disciplīnām) jāprecizē (jāsvītro) Noteikumu 2.pielikuma 3.un 4.tabulas nosaukumā norādītie sporta veidi un disciplīnas.Ievērojot minēto, ministrija ir izstrādājusi Ministru kabineta noteikumu projektu „Grozījumi Ministru kabineta 2010.gada 26.janvāra noteikumos Nr.77 „Noteikumi par sporta speciālistu sertifikācijas kārtību un sporta speciālistam noteiktajām prasībām”” (turpmāk – Projekts). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekts paredz:1. precizēt prasības A kategorijas sporta speciālista sertifikāta piešķiršanai;
2. precizēt sertificējamā un resertificējamā sporta speciālista iesniegumam pievienojamo dokumentu regulējumu;
3. precizēt Sporta speciālistu reģistrā iekļaujamās informācijas saturu un iesniegšanas kārtību, kā arī noteikt reģistra publisku pieejamību;
4. svītrot tiesisko regulējumu attiecībā uz D kategorijas sporta speciālista sertifikātu;
5. aktualizēt Noteikumu 2.pielikumā minētās sporta sacensību kategorijas, papildinot tās ar Pasaules Jaunatnes olimpiādi, Paralimpiskajām spēlēm, Pasaules spēlēm, Nedzirdīgo pasaules spēlēm un precizēt dalībnieku un komandu skaitu sacensībās, kurās piedalās mazāk par astoņām valstīm.
6. pienākumu augstākās izglītības iestādei, kura izsniegusi diplomu par augstāko pedagoģisko izglītību sporta studiju programmā, sniegt informāciju par sporta speciālistu Latvijas Sporta federāciju padomei, norādot tās vārdu un uzvārdu, kā arī šai personai izsniegtā diploma numuru un izdošanas datumu.

Tāpat Projekts paredz citus tehniskus precizējumus, lai novērstu Noteikumu piemērošanas procesā konstatētās neprecizitātes un nodrošinātu atbilstību citiem normatīvajiem aktiem.  |
| 5. | Projekta izstrādē iesaistītās institūcijas | Izglītības un zinātnes ministrija, Komisija. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Noteikumu projekts neparedz ieviest jaunas prasības – netiek paplašinātas esošo institūciju funkcijas.  |
| II. Tiesību akta projekta ietekme uz sabiedrību |
| 1. | Sabiedrības mērķgrupa | Tiešā sabiedrības mērķgrupa ir sertificējamais sporta speciālists, kuriem jāievēro sporta speciālistam noteiktās prasības, lai iegūtu tiesības strādāt sporta jomā. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Sporta sabiedrība kopumā. |
| 3. | Tiesiskā regulējuma finansiālā ietekme | Ņemot vērā Latvijas Sporta federāciju padomes Sporta speciālistu sertifikācijas komisijas sniegto viedokli, informācijas apmaiņa ar augstākās izglītības iestādi, kura sporta speciālistam izsniegusi diplomu par augstāko pedagoģisko izglītību sporta studiju programmā, notiks esošā finansējuma ietvaros. |
| 4. | Tiesiskā regulējuma nefinansiālā ietekme | Pozitīva ietekme uz sporta nozares tiesiskā regulējuma pilnveidošanu, jo tiek precizēta sporta speciālista sertifikāta iegūšanai noteiktās prasības un kārtība. |
| 5. | Administratīvās procedūras raksturojums | Projekta paredz samazināt administratīvo slogu sporta speciālista sertifikāta iegūšanai, jo sertificiējamam sporta speciālistam vairs nebūs jāiesniedz sertificēšanas institūcijā fotogrāfijas.Saistībā ar D kategorijas sporta speciālista sertifikāta svītrošanu personām, lai tās iegūtu tiesības strādāt sporta jomā, turpmāk būs jābūt vismaz C kategorijas sporta speciālista sertifikātam.  |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

Anotācijas III, IV un V sadaļa – Projekts šīs jomas neskar.

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Par Projekta izstrādes uzsākšanu nevalstiskās sporta organizācijas tika informētas, piedaloties Komisijas sēdēs. Par nepieciešamību svītrot tiesisko regulējumu attiecībā uz D kategorijas sporta speciālista sertifikātu atzītās sporta federācijas vairākkārt informētas dažādās informatīvās sanāksmēs (piemēram, piedaloties biedrības „Latvijas Sporta federāciju padome” valdes sēdēs un kopsapulcē).  |
| 2. | Sabiedrības līdzdalība projekta izstrādē  | Komisijas, kura aicināja ministriju izdarīt grozījumus Noteikumos, sastāvā ir pārstāvji no biedrības „Latvijas Sporta federāciju padome”, tās izvirzītajām atzītajām sporta federācijām un Latvijas Sporta pedagoģijas akadēmijas. |
| 3. | Sabiedrības līdzdalības rezultāti  | Komisija, biedrība „Latvijas Sporta federāciju padome” un Latvijas Sporta pedagoģijas akadēmija atbalsta Projekta tālāku virzību. |
| 4. | Saeimas un ekspertu līdzdalība | Komisijas, biedrības „Latvijas Sporta federāciju padome” un Latvijas Sporta pedagoģijas akadēmijas pārstāvji ir uzskatāmi par ekspertiem sporta nozarē. |
| 5. | Cita informācija | **Nav.** |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Izglītības un zinātnes ministrija, Komisija. |
| 2. | Projekta izpildes ietekme uz pārvaldes funkcijām  | Augstākās izglītības iestādei, kura izsniegusi diplomu par augstāko pedagoģisko izglītību sporta studiju programmā, jāsniedz informāciju par sporta speciālistu Latvijas Sporta federāciju padomei. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar. |
| 6. | Cita informācija | Nav |

##### Izglītības un zinātnes ministrs R.Ķīlis

Vizē:

Valsts sekretāre S.Liepiņa

11.02.2013. 10:46

1687

A.Mičule

67047928, anda.micule@izm.gov.lv